Transitorooftog in Pta afgeweerOmstander by die toneel. Foto: Verskaf ŉ Groep swaargewapende rowers moes Donderdagaand met leë hande op die vlug slaan nadat ŉ poging om ŉ geldwa in Pretoria te beroof, suksesvol afgeweer is. Brig. Vishnu Naidoo, nasionale polisiewoordvoerder, het Vrydag gesê die sukses word toegeskryf aan verskeie hoë veiligheidsmaatreëls wat deur die polisie in plek gestel is. “ŉ Groep gewapende mans het in sedans en ŉ ligte afleweringsvoertuig probeer om omstreeks 18:00 ŉ geldwa in Gezina in die Moot te beroof. Hulle moes egter hul planne laat vaar en vlug toe hulle deur vinnige reaksie van wetstoepassingsbeamptes onderbreek is en besef het hul poging is nutteloos weens verskeie intensiewe veiligheidsintervensies wat in plek gestel is,” het Naidoo gesê. Naidoo het gesê die rowers het skote op die geldwa gevuur en dit tot stilstand gedwing. Geen springstof is egter gebruik nie en niemand is tydens die voorval beseer nie. Bheki Cele, die minister van polisie, en genl. Khehla John Sitole, nasionale polisiekommissaris, het op 4 Junie ŉ stabiliseringsoperasie van stapel gestuur om transitorooftogte hok te slaan. “Die operasie behels buitengewone maatreëls om veiligheid te verseker en sedert dit dadelik landswyd in werking gestel is, is verskeie verdagtes al aangekeer en transitorooftogte het drasties verminder. Een van die verdagtes wat aangekeer is, is die tweede mees gesoekte transitorower in die land.” Volgens Naidoo word die sukses van die stabiliseringsoperasie toegeskryf aan hoëdigtheid-geïntegreerde operasies deur die polisie, metropolisie, die Suid-Afrikaanse bankwese-risiko-inligtingsentrum (Sabric) en geldvervoermaatskappye. Die polisie het ŉ volskaalse soektog na die rowers van stapel gestuur. Niemand is nog in verband met die voorval in hegtenis geneem nie.